## Izvješće Ustavnog suda Republike Hrvatske o zakonodavnoj praksi uzastopnog višegodišnjeg derogiranja priznatih prava

### NN 93/2014 (30.7.2014.), Izvješće Ustavnog suda Republike Hrvatske o zakonodavnoj praksi uzastopnog višegodišnjeg derogiranja priznatih prava

USTAVNI SUD REPUBLIKE HRVATSKE

1882

Ustavni sud Republike Hrvatske, u sastavu Jasna Omejec, predsjednica Suda, te suci Mato Arlović, Marko Babić, Snježana Bagić, Slavica Banić, Mario Jelušić, Davor Krapac, Ivan Matija, Antun Palarić, Duška Šarin i Miroslav Šeparović, na temelju ovlasti praćenja ostvarivanja ustavnosti i zakonitosti, propisane člankom 125. alinejom 5. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) i člankom 104. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), na sjednici održanoj 18. srpnja 2014. utvrdio je

IZVJEŠĆE

O ZAKONODAVNOJ PRAKSI UZASTOPNOG VIŠEGODIŠNJEG DEROGIRANJA PRIZNATIH PRAVA

I.

1. Sindikat državnih i lokalnih službenika i namještenika Republike Hrvatske iz Zagreba, koji zastupa zakonski zastupnik Boris Pleša, podnio je Ustavnom sudu Republike Hrvatske prijedlog za pokretanje postupka za ocjenu suglasnosti Uredbe o dopuni Zakona o plaćama sudaca i drugih pravosudnih dužnosnika (»Narodne novine« broj 134/07.) s člancima 3. i 89. (90.) stavcima 1. i 3. Ustava Republike Hrvatske.

Ivo Bakalić iz Splita podnio je prijedloge za pokretanje postupka za ocjenu suglasnosti članaka 2. i 3. Zakona o dopunama Zakona o plaćama sudaca i drugih pravosudnih dužnosnika (»Narodne novine« broj 14/11.), članka 1. Uredbe o dopuni Zakona o plaćama sudaca i drugih pravosudnih dužnosnika (»Narodne novine« broj 154/11.), članka 1. Zakona o dopuni Zakona o plaćama sudaca i drugih pravosudnih dužnosnika (»Narodne novine« broj 12/12.) i članka 1. Zakona o dopuni Zakona o plaćama sudaca i drugih pravosudnih dužnosnika (»Narodne novine« broj 143/12.) s člancima 3., 14. i 90. Ustava.

2. Ustavni sud ocijenio je podnesene prijedloge inicijativama za provedbu postupka praćenja ostvarivanja ustavnosti i zakonitosti u skladu s člankom 125. alinejom 5. Ustava i člankom 104. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon).

II.

3. Zakon o plaćama sudaca i drugih pravosudnih dužnosnika (»Narodne novine« broj 10/99., 25/00., 1/01., 30/01., 59/01., 114/01., 116/01., 64/02., 153/02., 154/02., 17/04., 8/06., 142/06., 34/07., 134/07., 146/08., 155/08., 39/09., 155/09., 14/11., 154/11., 12/12. i 143/12.; u daljnjem tekstu: ZoPSiDPD) stupio je na snagu 1. veljače 1999.

Članak 5. ZoPSiDPD-a propisuje:

»Članak 5.

Pravo na dodatak na plaću ima dužnosnik raspoređen za zamjenika predsjednika suda, odnosno zamjenika čelnika drugoga pravosudnog tijela ili sudac koji obavlja poslove predsjednika odjela, odnosno voditelja odjela.

Dodatak na plaću utvrđenu prema članku 4. ovoga Zakona iznosi:

– zamjeniku predsjednika Vrhovnog suda Republike Hrvatske 4%

– zamjeniku predsjednika suda, odnosno prvom zamjeniku čelnika pravosudnog tijela ili sucu koji obavlja poslove predsjednika odjela, odnosno zamjeniku voditelju odjela i to:

– u pravosudnim tijelima ili odjelima do deset pravosudnih dužnosnika – 1%

(...)

– u pravosudnim tijelima ili odjelima preko trideset pravosudnih dužnika – 4%

od plaće utvrđene člankom 4. ovoga Zakona.

Predsjednici županijskih trgovačkih, općinskih i prekršajnih sudova, županijski i općinski državni odvjetnici imaju pravo na dodatak na plaću utvrđenu prema članku 4. ovoga Zakona i to:

– u pravosudnim tijelima od 11 do 20 dužnosnika 3%

(...)

– u pravosudnim tijelima preko 100 dužnosnika 15%.

Pravo na dodatak na plaću obračunava se prema broju popunjenih mjesta dužnosnika u pravosudnim tijelima.«

4. Člankom 6. Zakona o izmjenama i dopuni Zakona o plaćama sudaca i drugih pravosudnih dužnosnika (»Narodne novine« broj 25/00.) bilo je propisano:

»Članak 6.

Odredbe članaka 5., ... Zakona o plaćama sudaca i drugih pravosudnih dužnosnika ('Narodne novine', br. 10/99.) neće se primjenjivati u 2000. godini.«

Člankom 2. Uredbe o izmjenama i dopunama Zakona o plaćama sudaca i drugih pravosudnih dužnosnika (»Narodne novine« broj 1/01.) bilo je propisano:

»Članak 2.

Odredbe članaka 5., ... Zakona o plaćama sudaca i drugih pravosudnih dužnosnika neće se primjenjivati u 2001. godini.«

Člancima 2. i 3. Zakona o izmjenama i dopuni Zakona o plaćama sudaca i drugih pravosudnih dužnosnika (»Narodne novine« broj 30/01.) bilo je propisano:

»Članak 2.

Odredbe članka 5., ... ovoga Zakona neće se primjenjivati u 2001. godini.

Članak 3.

Stupanjem na snagu ovoga Zakona prestaje važiti Uredba o izmjenama i dopunama Zakona o plaćama sudaca i drugih pravosudnih dužnosnika ('Narodne novine', br. 1/01.)«.

Člankom 46. Zakona o izvršavanju Državnog proračuna Republike Hrvatske za 2002. godinu (»Narodne novine« broj 116/01.) bilo je propisano:

»Članak 46.

U 2002. godini neće se primjenjivati ... odredbe članka 5., ... Zakona o plaćama sudaca i drugih pravosudnih dužnosnika ('Narodne novine', br. 10/99., 25/00., 30/01. i 114/01.).«

Člankom 47. Zakona o izvršavanju Državnog proračuna Republike Hrvatske za 2003. godinu (»Narodne novine« broj 154/02.) bilo je propisano:

»Članak 47.

U 2003. godini neće se primjenjivati ... odredbe članka 5., ... Zakona o plaćama sudaca i drugih pravosudnih dužnosnika ('Narodne novine', br. 10/99., 25/00., 30/01. i 114/01.).«

Člankom 2. Zakona o izmjeni i dopuni Zakona o plaćama sudaca i drugih pravosudnih dužnosnika (»Narodne novine« broj 17/04.) bilo je propisano:

»Članak 2.

Iza članka 11. dodaje se članak 11.a koji glasi:

'Članak 11.a

Odredbe članka 5. ... ovoga Zakona neće se primjenjivati u 2004. godini.'«

Člankom 1. Uredbe o dopuni Zakona o plaćama sudaca i drugih pravosudnih dužnosnika (»Narodne novine« broj 8/06.) bilo je propisano:

»Članak 1.

Odredbe članaka 5. ... Zakona o plaćama sudaca i drugih pravosudnih dužnosnika ('Narodne novine', br. 10/99, 25/2000, 30/2001, 59/2001, 114/2001, 116/2001, 64/2002, 153/2002 i 17/2004), neće se primjenjivati u 2006. godini.«

Člankom 1. Uredbe o dopuni Zakona o plaćama sudaca i drugih pravosudnih dužnosnika (»Narodne novine« broj 142/06.) bilo je propisano:

»Članak 1.

Odredbe članaka 5. ... Zakona o plaćama sudaca i drugih pravosudnih dužnosnika ('Narodne novine', br. 10/99, 25/2000, 30/2001, 59/2001, 114/2001, 116/2001, 64/2002, 153/2002, 17/2004 i 8/2006), neće se primjenjivati u 2007. godini.«

Člankom 1. Uredbe o dopuni Zakona o plaćama sudaca i drugih pravosudnih dužnosnika (»Narodne novine« broj 134/07.) bilo je propisano:

»Članak 1.

Odredbe članka 5. Zakona o plaćama sudaca i drugih pravosudnih dužnosnika ('Narodne novine', br. 10/99, 25/2000, 30/2001, 59/2001, 114/2001, 116/2001, 64/2002, 153/2002, 17/2004, 8/2006, 142/06 i 34/2007), neće se primjenjivati u 2008. godini.«

Člankom 1. Uredbe o dopuni Zakona o plaćama sudaca i drugih pravosudnih dužnosnika (»Narodne novine« broj 155/08.) bilo je propisano:

»Članak 1.

Odredbe članka 5. Zakona o plaćama sudaca i drugih pravosudnih dužnosnika ('Narodne novine', br. 10/99, 25/2000, 30/2001, 59/2001, 114/2001, 116/2001, 64/2002, 153/2002, 17/2004, 8/06, 142/2006, 34/07 i 134/07), neće se primjenjivati u 2009. godini.«

Člankom 1. Uredbe o dopuni Zakona o plaćama sudaca i drugih pravosudnih dužnosnika (»Narodne novine« broj 155/09.) bilo je propisano:

»Članak 1.

Odredbe članka 5. Zakona o plaćama sudaca i drugih pravosudnih dužnosnika ('Narodne novine', br. 10/99, 25/2000, 30/2001, 59/2001, 114/2001, 116/2001, 64/2002, 153/2002, 154/2002, 17/2004, 8/2006, 142/2006, 34/2007, 146/2008, 155/2008 i 39/2009) neće se primjenjivati u 2010. godini.«

Člankom 2. Zakona o dopunama Zakona o plaćama sudaca i drugih pravosudnih dužnosnika (»Narodne novine« broj 14/11.) bilo je propisano:

»Članak 2.

Odredbe članka 5. Zakona o plaćama sudaca i drugih pravosudnih dužnosnika ('Narodne novine', br. 10/99., 25/00., 1/01., 30/01., 59/01., 114/01., 116/01., 64/02., 153/02., 154/02., 17/04., 8/06., 142/06., 34/07., 134/07., 146/08., 155/08., 39/09. i 155/09.) neće se primjenjivati u 2011. godini.«

Člankom 1. Uredbe o dopuni Zakona o plaćama sudaca i drugih pravosudnih dužnosnika (»Narodne novine« broj 154/11.) bilo je propisano:

»Članak 1.

Odredbe članka 5. Zakona o plaćama sudaca i drugih pravosudnih dužnosnika ('Narodne novine', br. 10/99, 25/2000, 30/2001, 59/2001, 114/2001, 116/2001, 64/2002, 153/2002, 154/2002, 17/2004, 8/2006, 142/2006, 34/2007, 134/2007, 146/2008, 155/2008, 39/2009, 155/2009 i 14/2011), neće se primjenjivati u 2012. godini.«

Člancima 1. i 2. Zakona o dopuni Zakona o plaćama sudaca i drugih pravosudnih dužnosnika (»Narodne novine« broj 12/12.) bilo je propisano:

»Članak 1.

U Zakonu o plaćama sudaca i drugih pravosudnih dužnosnika ('Narodne novine', br. 10/99., 25/00., 30/01., 59/01., 114/01., 116/01., 64/02., 153/02., 154/02., 17/04., 8/06., 142/06., 134/07., 146/08., 155/08., 39/09., 155/09., 14/11. i 154/11.) odredbe članka 5. neće se primjenjivati u 2012. godini.

Članak 2.

Danom stupanja na snagu ovoga Zakona prestaje važiti Uredba o dopuni Zakona o plaćama sudaca i drugih pravosudnih dužnosnika ('Narodne novine', br. 154/11.).«

Članak 1. Zakona o dopuni Zakona o plaćama sudaca i drugih pravosudnih dužnosnika (»Narodne novine« broj 143/12.) propisuje:

»Članak 1.

U Zakonu o plaćama sudaca i drugih pravosudnih dužnosnika ('Narodne novine', br. 10/99., 25/00., 30/01., 59/01., 114/01., 116/01., 64/02., 153/02., 154/02., 17/04., 146/08., 39/09., 14/11. i 12/12.) odredbe članka 5. neće se primjenjivati u 2013. i 2014. godini.«

5. Iz navedenog je prikaza razvidno da se primjena članka 5. ZoPSiDPD-a, kojim se priznaje pravo na dodatak na plaću pojedinim kategorijama pravosudnih dužnosnika od 1. veljače 1999., već punih 14 godina odgađa, svake godine iznova, zakonom ili uredbom Vlade Republike Hrvatske donesenom na temelju zakonske ovlasti.

Od tog su pravila zabilježene samo dvije iznimke.

Prvo, u razdoblju od stupanja na snagu ZoPSiDPD-a 1. veljače 1999. do 31. prosinca 1999. nije bila predviđena odgoda primjene članka 5. ZoPSiDPD-a. Drugo, u 2005. godini nisu doneseni ni zakon ni uredba koji bi određivali da se članak 5. ZoPSiDPD neće primjenjivati u 2005. godini.

Ustavni sud nije ispitivao jesu li adresati članka 5. ZoPSiDPD-a 1999. i 2005. godine ostvarili svoje zakonsko pravo koje im je priznato tim zakonskim člankom jer ta činjenica ne utječe na utvrđenja u ovom izvješću.

III.

6. Ustavni sud ocjenjuje da je u prikazanom slučaju riječ o ponavljanju istog zakonodavnog postupanja koje dovodi do akumulacije identičnih zakonskih rješenja koja su dostatno učestala i međusobno povezana da ne predstavljaju samo zakonske iznimke od propisanog pravila kojim se adresatima pravne norme priznaje imovinsko pravo, nego svjesni obrazac zakonodavnog djelovanja i neprihvatljiv zakonodavni sustav izbjegavanja preuzetih obveza.

Zakonodavna praksa uzastopnog višegodišnjeg derogiranja priznatih prava nije prihvatljiva u demokratskoj državi utemeljenoj na vladavini prava.

Na temelju članka 125. alineje 5. Ustava i članka 104. Ustavnog zakona, Ustavni sud o uočenoj pojavi neustavnosti izvješćuje Hrvatski sabor.

7. Objava ovog izvješća temelji se na članku 29. Ustavnog zakona.

Broj: 288/2008

Zagreb, 18. srpnja 2014.

Predsjednica

dr. sc. Jasna Omejec, v. r.

Ostalo, NN 93/2014-1882